***Α’ ΑΡΣΑΚΕΙΟ – ΤΟΣΙΤΣΕΙΟ ΔΗΜΟΤΙΚΟ ΣΧΟΛΕΙΟ ΕΚΑΛΗΣ  
ΕΚΔΗΛΩΣΕΙΣ-ΕΞΟΡΜΗΣΕΙΣ  
Φ Ε Β Ρ Ο Υ Α Ρ Ι Ο Σ 2 0 1 6***

**1) Δευτέρα 1 Φεβρουαρίου 2016 - Α’ τάξη:**

**Μουσείο Πειραμάτων: «Μια σταγόνα διηγείται»**

Τη Δευτέρα 1η Φεβρουαρίου 2016 οι μαθητές της Α΄ τάξης του Α’ Αρσακείου-Τοσιτσείου Δημοτικού Εκάλης θα επισκεφτούν το Μουσείο Πειραμάτων και θα παρακολουθήσουν το πρόγραμμα «Μία σταγόνα διηγείται». Σ’ αυτό θα μάθουν για το νερό και τις ιδιότητές του, για τον κύκλο του νερού και θα κάνουν διάφορα πειράματα.

**2) Πέμπτη 4 Φεβρουαρίου 2016 - Δ’ και Ε’ τάξη:**

**Παρακολούθηση Αγγλικής Παράστασης: «Cinderello».**

Την Πέμπτη 4 Φεβρουαρίου 2016, στο πλαίσιο του μαθήματος της Αγγλικής Γλώσσας, οι μαθητές των Δ’ και Ε’ τάξεων του Α’ Αρσακείου-Τοσιτσείου Δημοτικού Εκάλης θα παρακολουθήσουν στο αμφιθέατρο των Αρσακείων-Τοσιτσείων Σχολείων την θεατρική παράσταση: «Cinderello».  
Η παράσταση είναι μια δημιουργία τού “**English Theatre Club**” που συνεχίζει **για δωδέκατη χρονιά** να προσφέρει θέατρο στην αγγλική γλώσσα ακολουθώντας ένα κείμενο σε απλά, κατανοητά Αγγλικά και οι συντελεστές του καταφέρνουν να παρασύρουν τους μικρούς θεατές σε ενεργή συμμετοχή στα δρώμενα.  
Σκοπός της παράστασης είναι η εξοικείωση με την αγγλική γλώσσα με ευχάριστο τρόπο και η δημιουργική αξιοποίηση του γλωσσικού κώδικα. Είναι μια δράση που συνάδει με την ηλικία και τα ενδιαφέροντα των παιδιών αυτής της ηλικίας και θα ενισχύσει την αυτοπεποίθησή τους στη γλώσσα που μαθαίνουν αφού θα μπορέσουν να παρακολουθήσουν ένα έργο στα Αγγλικά.

**3) Παρασκευή 5 Φεβρουαρίου 2016- Στ’ 1 τάξη:**

**Επίσκεψη στο Πλανητάριο**

Την Παρασκευή 5 Φεβρουαρίου 2016 οι μαθητές της Στ’1 τάξης του Α’ Αρσακείου-Τοσιτσείου Δημοτικού Εκάλης θα παρακολουθήσουν στο Ευγενίδειο-Πλανητάριο το πρόγραμμα: «Ιστορία της Γραφής». Οι μαθητές καλούνται να ακολουθήσουν τη διαδρομή από τις σπηλαιογραφίες μέχρι την ανακάλυψη της σφηνοειδούς, τα ιερογλυφικά της Αιγύπτου, τη γέννηση του ελληνικού αλφαβήτου, την εφεύρεση της τυπογραφίας και τέλος τις ηλεκτρονικές συσκευές ανάγνωσης.   
Θα γράψουν σε πηλό, κερί, πάπυρο, περγαμηνή αλλά και σε γραφομηχανή.

**4) Δευτέρα, 8 Φεβρουαρίου- Παρασκευή 12 Φεβρουαρίου 2016- Όλες οι τάξεις:**

**Εβδομάδα Ασφαλούς Πλοήγησης στο Διαδίκτυο**

Στο πλαίσιο της Παγκόσμιας Ημέρας Ασφαλούς Πλοήγησης στο Διαδίκτυο (11 Φεβρουαρίου) όλες οι τάξεις του Α’ Αρσακείου-Τοσιτσείου Δημοτικού Σχολείου Εκάλης θα ενημερωθούν για την ασφάλεια στο διαδίκτυο και θα πραγματοποιήσουν ποικίλες δράσεις τόσο με τις καθηγήτριες Πληροφορικής όσο και με τις δασκάλες τους στις τάξεις.

**5) Παρασκευή 12 Φεβρουαρίου 2016 - Β’ τάξη:**

**Planet Physics: «Ο Ονειρούλης στη χώρα των σχημάτων»**

Την Παρασκευή 12 Φεβρουαρίου 2016 οι μαθητές της Β’ τάξης του Α’ Αρσακείου-Τοσιτσείου Δημοτικού Εκάλης θα επισκεφθούν το Planet Physics και θα παρακολουθήσουν διαδραστική παράσταση για τα γεωμετρικά σχήματα. Παράλληλα στο πλαίσιο του διαθεματικού: «Ο ήλιος ο ηλιάτορας» θα γίνει ξενάγηση στη διαδραστική έκθεση του πολυχώρου στην οποία οι μαθητές θα έχουν τη δυνατότητα να αλληλεπιδράσουν, να διαφοροποιήσουν παραμέτρους και να παρατηρήσουν την έκβαση διάφορων φαινομένων.

**6) Παρασκευή 12 Φεβρουαρίου 2016 - Ε’ τάξη:**

**Παρακολούθηση θεατρικής παράστασης: «Ποιος είναι ο Δόκτωρ Κόρτσακ;»**

Tην Παρασκευή 12 Φεβρουαρίου 2016 οι μαθητές της Ε’ τάξης του Α’ Αρσακείου-Τοσιτσείου Δημοτικού Εκάλης θα παρακολουθήσουν στο θέατρο Πόρτα τη θεατρική παράσταση: «Ποιος είναι ο Δόκτωρ Κόρτσακ;»   
Το έργο βασίζεται στην πραγματική ιστορία του Γιάνους Κόρτσακ που γεννήθηκε το 1873 στη Βαρσοβία. Ο Κόρτσακ με τη δράση του υπερασπίζεται το δικαίωμα των παιδιών στην ελευθερία, το σεβασμό και την αγάπη. Η δραστηριότητα αυτή εντάσσεται στο πλαίσιο του διαθεματικού «Φάρε εσύ περήφανε και μοναδικέ μου φίλε, μίλα μου για σένα, μίλα μου για την ελπίδα».   
Φάρος στο συγκεκριμένο έργο είναι η αντίσταση σε κάθε καταπίεση και αδικία.

**7) Δευτέρα 15 Φεβρουαρίου 2016- Στ’ τάξη:**

**Επίσκεψη στο Γερμανικό Ινστιτούτο Γκαίτε**

Τη Δευτέρα 15 Φεβρουαρίου 2016 οι μαθητές της Στ’ τάξης του Γερμανικού Τμήματος του Α’ Αρσακείου-Τοσιτσείου Δημοτικού Εκάλης θα επισκεφθούν τη διαδραστική έκθεση: «Αλλάζω νοοτροπία. Μαθαίνω από τη φύση» που διοργανώνεται από το Γερμανικό Ινστιτούτο Goethe.  
Η έκθεση επικεντρώνεται στα τέσσερα στοιχεία νερό, αέρας, φωτιά και γη, συνδυάζοντας το μάθημα των Γερμανικών με την προστασία του περιβάλλοντος. Παρουσιάζονται συναρπαστικά γεγονότα για το θέμα με θετικά και αρνητικά παραδείγματα, ενώ στο διαδραστικό μέρος οι μαθητές θα λάβουν μέρος σε Workshop και θα ανακαλύψουν με βιωματικό τρόπο, μέσα από την εξερεύνηση και το παιχνίδι, τι μπορεί να κάνει ο καθένας για το περιβάλλον. Οι μαθητές θα ξεναγηθούν στην έκθεση σε γερμανική και ελληνική γλώσσα από καθηγητές του Γερμανικού Ινστιτούτου καθώς και από φοιτητές του τμήματος Φυσικής του Πανεπιστημίου Αθηνών και θα έχουν την ευκαιρία να επεξεργαστούν έντυπο και ψηφιακό υλικό.

**8) Τετάρτη 17 Φεβρουαρίου 2016- Γ’ τάξη:**

**Κινηματογράφος «Δαναός»: Παρακολούθηση ταινίας «Μπελ και Σεμπαστιάν»**

Την Τετάρτη 17 Φεβρουαρίου 2016 οι μαθητές της Γ’ τάξης του Α’ Αρσακείου-Τοσιτσείου Δημοτικού Εκάλης θα παρακολουθήσουν τη συγκινητική ιστορία του μικρού Σεμπαστιάν και ενός σκύλου και τη φιλία που αναπτύχθηκε ανάμεσά τους. Θα μαγευτούν από την εικόνα και τη μουσική της ταινίας που αναφέρεται σε μία παλιότερη εποχή.

**9) Πέμπτη 25 Φεβρουαρίου 2016- Β’ και Γ’ τάξεις:**

**Παρακολούθηση Αγγλικής Παράστασης: «Little Red Riding Hood».**

Την Πέμπτη 25 Φεβρουαρίου 2016, στο πλαίσιο του μαθήματος της Αγγλικής Γλώσσας, οι μαθητές των Β’ και Γ’ τάξεων του Α’ Αρσακείου-Τοσιτσείου Δημοτικού Εκάλης θα παρακολουθήσουν στο αμφιθέατρο των Αρσακείων-Τοσιτσείων Σχολείων την θεατρική παράσταση: «Little Red Riding Hood».  
Η παράσταση είναι μια δημιουργία τού “**English Theatre Club**” που συνεχίζει **για δωδέκατη χρονιά** να προσφέρει θέατρο στην αγγλική γλώσσα ακολουθώντας ένα κείμενο σε απλά, κατανοητά Αγγλικά και οι συντελεστές του καταφέρνουν να παρασύρουν τους μικρούς θεατές σε ενεργή συμμετοχή στα δρώμενα.  
Σκοπός της παράστασης είναι η εξοικείωση με την αγγλική γλώσσα με ευχάριστο τρόπο και η δημιουργική αξιοποίηση του γλωσσικού κώδικα. Είναι μια δράση που συνάδει με την ηλικία και τα ενδιαφέροντα των παιδιών αυτής της ηλικίας και θα ενισχύσει την αυτοπεποίθησή τους στη γλώσσα που μαθαίνουν αφού θα μπορέσουν να παρακολουθήσουν ένα έργο στα Αγγλικά.

**10) Δευτέρα 29 Φεβρουαρίου 2016- Δ΄ τάξη:**

**Επίσκεψη στην Ακρόπολη**

Τη Δευτέρα 29 Φεβρουαρίου 2016 οι μαθητές της Δ’ τάξης του Α’ Αρσακείου – Τοσιτσείου Δημοτικού Σχολείου Εκάλης θα επισκεφτούν τον Ιερό Βράχο της Ακρόπολης.   
Τα παιδιά θα γνωρίσουν τον Παρθενώνα, το Ερεχθείο, τα Προπύλαια, τον ναό της Αθηνάς Νίκης, θα ζήσουν από κοντά τους μύθους και τους θρύλους της Αθήνας και θα ανακαλύψουν το μεγαλείο της τέχνης του χρυσού αιώνα.

**11) Δευτέρα 29 Φεβρουαρίου 2016- Στ΄ τάξη:**

**Επίσκεψη στο Γαλλικό Ινστιτούτο Ελλάδος**

Τη Δευτέρα 29 Φεβρουαρίου 2016 οι μαθητές των ΣΤ΄ τάξεων του Γαλλικού τμήματος του Α’ Αρσακείου-Τοσιτσείου Δημοτικού Εκάλης θα επισκεφθούν το Γαλλικό Ινστιτούτο Ελλάδος (IFG). Σκοπός της επίσκεψης είναι η βιωματική γνωριμία των μαθητών μας με το περιβάλλον του Ινστιτούτου, η παρακίνηση ενδιαφέροντος των παιδιών για μάθηση μέσω της ανακάλυψης, η προσέγγιση του γαλλικού πολιτισμού με παιδαγωγικά παιχνίδια και δραστηριότητες.